Návrh
na vysporiadanie pohľadávky Slovenskej republiky po lehote splatnosti voči Alžírskej ľudovej a demokratickej  republike spoločnosťou Lentimex International, s.r.o. Bratislava

Ú v o d

Alžírska ľudová a demokratická republika (AĽDR) je jedným zo skupiny štátov, pohľadávky voči ktorému zdedila Slovenská republika po bývalej Československej socialistickej republike z poskytnutých úverov.  V súlade so závermi 77. rokovania Poradného orgánu ministra financií Slovenskej republiky pre riešenie finančných otázok vyplývajúcich z medzivládnych úverových, clearingových, barterových a iných dohôd zo dňa 4. marca 2005 odporučil Poradný orgán vysporiadanie časti týchto pohľadávok, vedených na tovarovom účte v Banque d´Algerie prostredníctvom spoločnosti Lentimex International, s.r.o. Bratislava formou tovarových dodávok.

A.	Stav a výška pohľadávok

CIVIL - poskytnuté vládne úvery

	k 31.12.2004
v USD	popis	
konvertibilná mena              	15 761 853,10	účet  vedený v ČSOB, a.s. Praha zahrňujúci splátky pred lehotou splatnosti	
prevzaté pohľadávky od ČSOB	1 678 042,95	tovarový účet vedený v Banque d´Algérie (CS 84) zahrňujúci pohľadávky po lehote splatnosti	
spolu	17 439 896,05		

Z toho:
Tovarový účet CS 84

	k 31.12.2004
v USD	popis	
celková hodnota CS 84         	1 678 042,95		
z toho viazané položky:			
akreditív č.100 592	413 807,06	MZ  z 27.5.2005, Lentimex International, s.r.o. 	
akreditív č.100 597	401 500,97  	MZ  z 27.5.2005, Lentimex International, s.r.o. 	
ostatné položky	115 878,20	MZ z 27.5.2005, Lentimex International, s.r.o. – nerealizovaná čiastka 	
ostatné položky	110 119,78	Nárok spoločnosti Trade Servis, a. s. Bratislava v súlade s mandátom vydaným 13.2.2004	
viazané položky spolu	- 1 041 306,01		
zostatok účtu CS 84 bez viazaných položiek	636 736,94		
Táto čiastka môže vzrásť o úroky za rok 2004 v predpokladanej výške 237 004,18 USD, ktoré budú pripísané na tovarový účet CS 84 v Banque d´Algérie pravdepodobne najneskôr do konca marca tohto roku. Po započítaní uvedených úrokov teda celková dlžná čiastka na účte CS 84 dosiahne výšku približne 873 741,12 USD k dátumu podpísania mandátnej zmluvy so žiadateľom o vysporiadanie pohľadávky.

B. Návrh na vysporiadanie pohľadávok z hľadiska efektívnosti navrhovanej finančnej operácie

B.1.	Dosiahnuté výsledky pri vysporiadaní pohľadávky Slovenskej republiky dlžníckym štátom voči Slovenskej republike

Spoločnosť Lentimex International, s.r.o. Bratislava úspešne realizuje vysporiadanie pohľadávok Slovenskej republiky  po splatnosti voči ADĽR  zabezpečovaním plnenia v zmysle Mandátnej zmluvy na vysporiadanie pohľadávky Slovenskej republiky po splatnosti  uzavretej medzi Ministerstvom financií Slovenskej republiky a  spoločnosťou Lentimex International s.r.o. Bratislava z  27. 5. 2004. 

B.2.	Z hľadiska dosiahnutých výsledkov pri vysporiadaní pohľadávok obdobného typu inými veriteľskými štátmi: 

Vysporiadanie pohľadávok vývozom tovaru z AĽDR realizujú i ďalšie bývalé socialistické štáty (Ruská federácia, Česká republika, Maďarsko Poľsko a iné), detailné informácie nemá Ministerstvo financií Slovenskej republiky k dispozícii.

B.3.	Z hľadiska prístupu dlžníckeho štátu k splácaniu platobných záväzkov voči jednotlivým veriteľským štátom: 

Podľa dostupných informácií AĽDR spláca svoje záväzky voči veriteľom.

B.4.	Z hľadiska riešenia zadĺženosti dlžníckeho štátu medzinárodnými finančnými inštitúciami (Medzinárodný menový fond, Svetová banka, Medzinárodné rozvojové združenie a iné) a veriteľskými štátmi združenými v Parížskom klube veriteľov:

Prezident A. Bouteflika sa zúčastnil v roku 2000 londýnskeho stretnutia vodcov G 7 (ustanovenie Koordinačnej komisie pre Juh), na summite milénia v New Yorku, na summite OPEC-u v Caracase, na káhirskom arabskom summite a na summite Organizácie islamskej konferencie v Dohe. 

Od júna 1994 prestala alžírska strana plniť svoje záväzky vyplývajúce z  uvedených dohôd. K tomuto kroku pristúpila Alžírska ľudová a demokratická republika v súlade s dohodou uzavretou s Parížskym klubom veriteľov, ktorej závery aplikuje i na ostatných veriteľov. Uvedená dohoda určila rozsah odkladu splácania záväzkov  a zároveň určila nový termín ich realizácie. Záväzky Alžírskej ľudovej a demokratickej republiky  vyplývajú z  dohôd o reštrukturalizácii dlhu Alžírskej ľudovej a demokratickej republiky voči štátom združenými v Parížskom klube veriteľov zo dňa 1. júna 1994 a dňa 21. júla 1995.

B.5.	 Z hľadiska charakteru a pôvodu pohľadávok Slovenskej republiky: 

Po rozdelení Českej a Slovenskej Federatívnej Republiky bolo ústavným zákonom číslo 541/1992 Zb. rozhodnuté o rozdelení majetku a jeho prechode na Českú republiku a Slovenskú republiku. Dohoda medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a o zabezpečení vnútorného financovania poskytnutých vládnych úverov zo 7. apríla 1993 konkretizovala postupy oboch nástupníckych subjektov v tomto komplexe činností. Po rozdelení Českej a Slovenskej Federatívnej republiky bol, na základe nôt o nástupníctve, odovzdaných AĽDR diplomatickou cestou,  tento postup alžírskou stranou akceptovaný.

B.6.	 Základná dokumentácia k vzniku pohľadávok:

Pohľadávka vznikla z nesplateného úveru poskytnutého na základe úverovej dohody medzi vládou Československej socialistickou republikou a vládou Alžírskej ľudovej a demokratickej republiky podpísanej dňa 16. novembra 1984.

B.7.	 Z hľadiska súčasnej ekonomickej, politickej situácie dlžníckeho štátu a jeho medzinárodno-politického postavenia:

Základom alžírskej ekonomiky je produkcia ropy a plynu, ktorá zabezpečuje 95% alžírskeho exportu. Príjmy z vývozu oboch komodít sú ročne vo výške cca 10 mld. USD, čo predstavuje cca 50% príjmovej časti rozpočtu krajiny. Ťažba uhľovodíkov umožnila rozvoj petrochémie. Spracovateľský priemysel je málo rozvinutý s veľkým počtom nekvalifikovaných pracovníkov. Krajina je neobyčajne bohatá na nerastné suroviny: ortuť, fosfáty, železnú rudu, olovo, platinu a iné. 

C. Vyhodnotenie žiadostí na vykonanie finančnej operácie s pohľadávkami po splatnosti

C.1. 	Kritériá pre výber žiadateľa

Rozhodujúce kritériá pre výber žiadateľa o vykonanie finančnej operácie na základe medzivládnej dohody podľa schválených „Zásad vlády pre postupy pri správe a vysporiadaní pohľadávok Slovenskej republiky v zahraničí“, schválených uznesením vlády Slovenskej republiky č. 519 zo dňa 6. júla 2000“ sú:
a) 	výška inkasa z vysporiadania pohľadávok Slovenskej republiky, pričom inkaso predstavuje dosiahnutý čistý príjem z vysporiadania pohľadávok,
b) 	banková záruka za úhradu inkasa z vysporiadania pohľadávok Slovenskej republiky od tuzemskej, alebo zahraničnej právnickej osoby, pričom posúdenie bankovej záruky je výhradne v právomoci Ministerstva financií Slovenskej republiky,
c)	spôsob a termín úhrady inkasa z vysporiadania pohľadávok Slovenskej republiky.

C.2. 	Žiadosti o udelenie mandátu a uzatvorenie mandátnej zmluvy

Žiadosť o vykonanie finančnej operácie a uzatvorenie mandátnej zmluvy s udelením mandátu predložila ako jediný žiadateľ iba spoločnosť Lentimex  International, s.r.o. Bratislava s nasledovnou ponukou:

•	nominálna hodnota pohľadávky:  cca 873 741,12 USD;

•	spôsob vykonania a popis technického riešenia: nákup tovaru v ADĽR zo zdrojov finančných prostriedkov, uvoľnených so súhlasom alžírskej strany Banque d´Algérie  z účtu CS 84 a následný predaj tovaru ďalšiemu záujemcovi;

•	finančné podmienky vysporiadania: 

-	čisté inkaso  				58,0 % z vysporiadanej čiastky
-	výška nákladov 	 		39,7 % z vysporiadanej čiastky
-	výška odmeny pre mandatára 	  2,3 % z vysporiadanej čiastky  

•	spôsob a termín splatenia čistého inkasa: vysporiadanie celého zostatku na účte CS 84, t.j. cca 873 741,12 USD a následný bankový prevod zodpovedajúcej čiastky (58 %)  na účet Ministerstva financií Slovenskej republiky do 6 mesiacov od udelenia Mandátu na vysporiadanie tejto pohľadávky;

•	záruka za úhradu pohľadávky: neodvolateľná banková záruka minimálne na hodnotu čistého inkasa, (t.j. 58 % z deblokovanej čiastky) vystavená Unibankou, a.s. Bratislava;

•	predpokladaný termín ukončenia finančnej operácie: do 6 mesiacov od udelenia mandátu;

•	výpis z obchodného registra:  spoločnosť Lentimex International, s.r.o. Bratislava  predložila  do výberového konania overený výpis z Obchodného registra Okresného súdu Bratislava I. zo dňa 13. 10. 2004.

Z á v e r:

Poradný orgán ministra financií Slovenskej republiky pre riešenie finančných otázok vyplývajúcich z medzivládnych úverových, clearingových, barterových a iných dohôd na rokovaní dňa 4. marca 2005 prerokoval žiadosť spoločnosti Lentimex International, s.r.o. Bratislava a odporučil akceptovať ponuku spoločnosti v zmysle podmienok uvedených v návrhu uznesenia k tomuto materiálu.

Ministerstvo financií Slovenskej republiky preto po vyhodnotení ponuky žiadateľa a zohľadnení bezproblémového priebehu predchádzajúcich etáp vysporiadania pohľadávok Slovenskej republiky voči AĽDR odporúča vláde Slovenskej republiky schváliť  návrh na poverenie spoločnosti Lentimex International, s.r.o. Bratislava vysporiadaním pohľadávky Slovenskej republiky voči Alžírskej ľudovej a demokratickej republike, vedenej na účte CS 84 za podmienok uvedených v návrhu uznesenia vlády.